### Beslutninger

Forslaget blev på byrådsmødet den 10. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

At have adgang til et velfungerende toilet i det offentlige rum burde være en selvfølge i en kommune som [adresse], men det er det desværre langt fra. I starten af 2023 fremlagde Teknik og Miljø et katalog, som kortlægger behovet for flere offentlige toiletter i hele [adresse]. Kataloget viste et stort behov for toiletter i [adresse] såvel som i oplandet ved attraktive natur-udflugtsmål. I forbindelse med den politiske behandling af kataloget fremlagde Restauratørnetværket i [adresse] desuden et ønske om offentlige pissoirer.

Flere toiletter i oplandet

Aarhusianerne bruger generelt i stigende grad naturen. Det er sundt og godt. Men med det øges behovet også for flere toiletter i tilknytning til de attraktive naturudflugtsmål. Teknik og Miljøs katalog peger på følgende lokationer til toiletter i oplandet: Skæring Strand, [adresse], True Skov, [adresse], [adresse] og [adresse]. Danmarksdemokraterne foreslår, at der laves en plan for etablering af toiletter på disse lokationer, og at der i dialog med lokalområderne ses på finansiering fra oplandspuljen.

Adgang til flere toiletter i [adresse]

Behovet for flere rene og velfungerende toiletter i [adresse] vurderes at være stort. Mange caféer, restauranter og virksomheder har imidlertid gode toiletter, som de med fordel kan låne ud for at bidrage til, at [adresse] bliver en god by for alle. Nattelivets aktører har allerede en aftale om, at kvinder i nattelivet altid kan låne et toilet. I [adresse] har man sat det mere i system, og har et decideret netværk for toiletter, som offentligheden kan låne hos virksomheder. Danmarksdemokraterne foreslår, at der etableres et lignende netværk i [adresse], og at virksomheder, som ønsker at deltage, opnår anerkendelse og rabat i eksempelvis udeserveringsafgift eller andre kommunale afgifter.

Opsætning af pissoirer i [adresse]

Gode og nemme toiletforhold i nattelivet har vist sig afgørende for at undgå, at unge mænd vælger at lade vandet i havnebassinet eller åen, hvilket er forbundet med risikoen for tragiske drukneulykker. Hertil kommer, at unge mænd i mangel af bedre har det med at lande vandet op af bygninger og andet byrumsinventar i nattelivet. Restauratørnetværket i [adresse] peger på et stort ønske om at få opsat permanente pissoirer i tilknytning til de aktive områder i det aarhusianske natteliv. Netværket har endda fået udarbejdet et analyse- og idéoplæg, som beskriver muligheden for stilfulde pissoirer-anlæg i [adresse].

Danmarksdemokraterne foreslår, at der arbejdes videre med det udarbejdede oplæg, og at der søges fonde og virksomhedsbidrag til opsætningen.

For drift af toiletter i opland, såvel som Midtby, foreslår Danmarksdemokraterne, at der findes finansiering ved reklamesalg på fladerne af toiletterne.

Opsummerende foreslår Danmarksdemokraterne

1) At der opsættes toiletter i naturområder i oplandet

2) At der etableres et netværk for virksomheder, som tilbyder gratis adgang til deres toiletter i [adresse]

3) At der igangsættes et arbejde for opsætning af pissoirer i [adresse] via fonde og virksomhedsbidrag

4) At drift af toiletter og pissoirer finansieres ved hjælp af reklamefinansiering på toiletfacader mv. i tilknytning til toiletterne.

Karlo Danielsen

Byrådsmedlem, Danmarksdemokraterne.